উসমান বুকারি
উসমান বুকারি (আরবি: عثمان بوكاري, ইংরেজি: Osman Bukari; জন্ম: ১৩ ডিসেম্বর ১৯৯৮) হলেন একজন ঘানায়ীয় পেশাদার ফুটবল খেলোয়াড়। তিনি বর্তমানে সার্বিয়ার পেশাদার ফুটবল লিগের শীর্ষ স্তর সার্বীয় সুপারলিগার ক্লাব রেড স্টার বেলগ্রেড এবং ঘানা জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত ডান পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় আক্রমণভাগের খেলোয়াড় অথবা কেন্দ্রীয় আক্রমণভাগের খেলোয়াড় হিসেবে খেলেন। ২০১৯ সালে, বুকারি ঘানা অনূর্ধ্ব-২৩ দলের হয়ে ঘানার বয়সভিত্তিক পর্যায়ে অভিষেক করেছিলেন। প্রায় এক বছর যাবত ঘানার বয়সভিত্তিক দলের হয়ে খেলার পর, তিনি ২০২১ সালে ঘানার হয়ে আন্তর্জাতিক পর্যায়ে অভিষেক করেছেন; ঘানার জার্সি গায়ে তিনি এপর্যন্ত ১১ ম্যাচে ৩টি গোল করেছেন।